"சித்தப்படி நடக்கிறோம்."  "அடுத்த அமாவாசையன்று எல்லாரும் இந்தத் துறைமுகத்திற்கு வந்துவிடவேண்டும்."  "வந்துவிடுகிறோம்!"  "அன்று நான் எக்காரணத்தினாலாவது கப்பலுக்கு வந்து சேராவிட்டால் என்னைப் பற்றி எவ்விதம் விசாரிப்பீர்கள்?"  "இரத்தின வியாபாரி தேவசேனர் என்று விசாரிக்கிறோம்." "இதிலெல்லாம் கொஞ்சங்கூடத் தவறக்கூடாது."  "இல்லை, சுவாமி!"  மேற்படி வாலிப இரத்தின வியாபாரி உண்மையில் யார் என்பதை நேயர்கள் இதற்குள்ளாக ஊகித்துக் கொண்டிருக்கலாம். ஆம்; பார்த்திப சோழ மகாராஜாவின் புதல்வனும், தற்போது செண்பகத் தீவின் அரசனுமான விக்கிரமன் தான் அவன். 